Groot daling in rentekoers aangekondigDie Reserwebank. Foto: ANA Lesetja Kganyago, president van die Reserwebank, het Donderdag ŉ daling in die rentekoers aangekondig. Kganyago het gesê die repokoers daal met 100 basispunte tot 5,25%. Die repokoers is die koers waarteen die Reserwebank geld aan handelsbanke leen. Die besluit volg ná vandeesweek se vergadering van die monetêrebeleidskomitee. Kganyago het die daling toegeskryf aan ŉ kwesbare plaaslike ekonomiese vooruitsig. Die daling tree op 20 Maart 2020 in werking. Hy het gesê inflasie is onder beheer en geen verrassings word verwag nie. Dit is die tweede daling vanjaar ná die repokoers in Januarie met 25 basispunte verlaag is tot 6,25%. Jaco Mulder, die VF Plus se hoofwoordvoerder oor handel en nywerheid, het die aankondiging verwelkom. “In die lig van die wurggreep waarin die korona-pandemie Suid-Afrika se ekonomie geplaas het en oor die ernstige krisis waarin die land se ekonomie reeds verkeer het, verwelkom die VF Plus die rentekoers-verlaging. Die verlaging opsig self, bied egter nie genoeg verligting nie en die VF Plus sal die minister van handel en nywerheid, Ebrahim Patel, nader om in die lig van die krisis wat korona veral vir kleiner sake-ondernemings veroorsaak het, verdere hulpmaatreëls te oorweeg.” Mulder het gesê bykomende maatreëls wat die minister vandag aangekondig het, soos ŉ bepaling dat ondernemings se winsgrense dieselfde bly soos dit voor die korona-krisis was, word wel verwelkom. “Bykomende maatreëls is egter van die grootste belang om ondernemings en die publiek van finansiële ondergang te red. Die VF Plus sal die minister daarom versoek om as ŉ saak van dringendheid skuldverligting deur ŉ sogenaamde skuld-terugbetalingsvakansie vir ŉ periode van vier tot ses maande te oorweeg na oorleg met banke en ander kredietverskaffers ingevolge die magte wat die nasionale ramptoestand aan hom verleen.” Bianca Botes, tesourievennoot by Peregrine Treasury Solutions, het intussen gesê die rand het effe verstewig ná Kganyago se aankondiging. “Die ekonomie bly egter onder druk, ongeag die daling. Dit sal egter effe verligting bring vir verbruikers. Die daling in die rentekoers stem ooreen met wêreldwye monetêre verligting in reaksie op Covid-19.” Die rand het Donderdag teen R17,22/$, R18,58/€ en R20,04/£ verhandel.